b'\n_START_ARTICLE_\nPra\xc5\xa1ka defenestracija\n_START_PARAGRAPH_\nPra\xc5\xa1ka defenestracija (\xc4\x8de\xc5\xa1ko Pra\xc5\xbesk\xc3\xa1 defenestrace, nem\xc5\xa1ko Prager Fenstersturz) je naziv za dva dogodka iz \xc4\x8de\xc5\xa1ke zgodovine, ko je ljudstvo dobesedno pometalo predstavnike oblasti skozi okna, \xc4\x8deprav je z izrazom Pra\xc5\xa1ka defenestracija obi\xc4\x8dajno mi\xc5\xa1ljena druga pra\xc5\xa1ka defenestracija. Izraz defenestracija izvira iz latinskih besed de- (dol ali vstran) ter fenestra (okno ali odprtina).\n_START_SECTION_\nPrva pra\xc5\xa1ka defenestracija\n_START_PARAGRAPH_\nV prvi pra\xc5\xa1ki defenestraciji je mno\xc5\xbeica radikalnih \xc4\x8de\xc5\xa1kih husitov 30. julija 1419 skozi okno vrgla sedem katoli\xc5\xa1kih \xc4\x8dlanov mestnega sveta in jih pri tem ubila.\n_START_SECTION_\nDruga pra\xc5\xa1ka defenestracija\n_START_PARAGRAPH_\nDruga pra\xc5\xa1ka defenestracija se je zgodila 23. maja 1618, ko so predstavniki protestantskih stanov vdrli v pra\xc5\xa1ki grad in po prepiru vrgli s tretjega nadstropja dva cesarska namestnika in njunega pisarja. Ti so sicer padec z vi\xc5\xa1ine 21 metrov pre\xc5\xbeiveli, ker naj bi padli v kupe smeti pod oknom. To je bilo hkrati znamenje za upor \xc4\x8de\xc5\xa1kih protestantskih stanov proti habsbur\xc5\xa1ki katoli\xc5\xa1ki oblasti.\n_START_SECTION_\nKasnej\xc5\xa1e defenestracije\n_START_PARAGRAPH_\nV zgodovini \xc4\x8ce\xc5\xa1ke je sicer pri\xc5\xa1lo \xc5\xa1e do nekaj podobnih akcij, ki pa jih s tem imenom v zgodovini ne omenjajo. _NEWLINE_Kronolo\xc5\xa1ko je do druge pra\xc5\xa1ke defenestracije (v\xc4\x8dasih jo imenujejo eno-in-polta defenestracija) se je zgodila 24. septembra 1483, ko je pri\xc5\xa1lo do nasilnega prevzema oblasti v starem in novem delu Prage, pri \xc4\x8demer so uporniki skozi okno mestne hi\xc5\xa1e vrgli sedem trupel ubitih prestavnikov mestne oblasti starega dela Prage. _NEWLINE_V zgodovinskih knjigah se v\xc4\x8dasih omenja tretja pra\xc5\xa1ka defenestracija, ki pa ni defenstracija v pravem pomenu besede. S tem izrazom ozna\xc4\x8dujejo smrt \xc4\x8de\xc5\xa1koslova\xc5\xa1kega zunanjega ministra Jana Masaryka, ki so ga 10. marca 1948 na\xc5\xa1li mrtvega pod oknom kopalnice \xc4\x8de\xc5\xa1koslova\xc5\xa1kega Ministrstva za zunanje zadeve. Uradno poro\xc4\x8dilo je smrt sicer ozna\xc4\x8dilo za samomor, ve\xc4\x8dina ljudi pa je mnenja, da je bil Masaryk umorjen, pri \xc4\x8demer si niso enotni ali so ga skozi okno vrgli pripadniki sovjetske tajne slu\xc5\xbebe ali \xc4\x8de\xc5\xa1ka komunisti\xc4\x8dna vladajo\xc4\x8da elita. Pra\xc5\xa1ka policija je v svojem poro\xc4\x8dilu iz leta 2004 zapisala, da je forenzi\xc4\x8dna preiskava pokazala, da so Masaryka skozi okno kopalnice res vrgli \xc5\xa1e \xc5\xbeivega . Poro\xc4\x8dilo je leta 2006 na nek na\xc4\x8din potrdil tudi nek ruski novinar, ki je trdil, da je njegova mati poznala ruskega tajnega agenta, ki je Masaryka vrgel skozi okno.'